Twee metropolisielede in omkooplokval gevang – praag.co.za
'n Lokval is glo vir die beamptes gestel. Die twee beamptes moes 'n spoedkamera in Centurion beman. Hulle was nie veronderstel om motoriste van die pad af te trek nie maar slegs met die kamera spoedoortreders af te neem en boetes dan later per pos uit te reik.
Volgens 'n woordvoerder van die Tshwane-metropolisie het Abramjee Maandag die owerhede in kennis gestel dat die twee beamptes hom van die pad af getrek het en omkoopgeld geëis het. Hy het geweier om te betaal en die beamptes het hom laat gaan.
"Die beamptes het egter motoriste van die pad af getrek en aan motoriste gesê hulle moet omkoopgeld betaal sodat hulle nie later 'n boete ontvang nie," het die woordvoerder aan Sapa gesê.
Hulle het R200 gevra.
Die twee beamptes is onmiddellik in hegtenis geneem. Daar is R1 200 by een van die beamptes gevind en R710 by die ander beampte. Hulle kon nie rekenskap gee van die geld nie, vermoedelik omdat dit omkoopgeld was.
Die twee beamptes het intussen kennisgewings van skorsing ontvang.
Hulle sal sewe dae hê om daarop te antwoord voor 'n besluit geneem sal word oor of hulle geskors moet word.
Skrywer praagGepubliseer op 7 Januarie 2015 7 Januarie 2015 Kategorieë Nuus, Suider-AfrikaSleutelwoord korrupsie, omkoopgeld, oortreding, spoedlokval, spoedoortreding, Tshwane Metropolisie